
הכנסת העשרים
מושב רביעי
<פרוטוקול מס' 7>
מישיבת הוועדה המשותפת לוועדת הכלכלה ולוועדת הפנים והגנת הסביבה 
לדיון בהצ"ח תאגידי מים וביוב
יום שלישי, י"ז בכסלו התשע"ח (05 בדצמבר 2017), שעה 19:15
<סדר היום:>
<הצעת חוק תאגידי מים וביוב (תיקון – צמצום מספר תאגידי המים והביוב), התשע"ז-2016 (פ/3523/20) של חברי הכנסת איציק שמולי, יואב קיש, ענת ברקו, אמיר אוחנה, אברהם נגוסה, אורן אסף חזן>
נכחו:

<חברי הוועדה:> 
דוד ביטן – היו"ר
חמד עמאר

חברי הכנסת:
סאלח סעד

לאה פדידה
איציק שמולי
<מוזמנים:>
שר הכלכלה והתעשייה אלי כהן 
	נעמה ויסבורד גוטליב
	–
	יועצת מקצועית לשר, משרד הכלכלה והתעשייה

	נוגה נחליאלי
	–
	מנהלת תחום – ייעוץ משק המים, אגף המים, משרד התשתיות הלאומיות, האנרגיה והמים

	יוסי בנישתי
	–
	כלכלן, ראש תחום בקרה תקצוב ופיתוח, משרד הפנים

	נאוה אושר
	–
	עו"ד, הלשכה המשפטית, משרד הפנים

	שניר ניב
	–
	רכז מים וחקלאות באגף התקציבים, משרד האוצר

	גיורא שחם
	–
	מנהל הרשות ויו"ר המועצה, רשות המים והביוב

	גלעד פרננדס
	–
	סמנכ"ל בכיר כלכלה, רשות המים והביוב

	חנה פרנקל
	–
	עו"ד, היועצת המשפטית, רשות המים והביוב

	אמיר שישה
	–
	מהנדס ראשי ביחידת הממונה על התאגידים, רשות המים והביוב

	אבי אריש
	–
	רשות המים והביוב

	גדעון (גידי) שילה
	–
	מנכ"ל תאגיד מעיינות החוף, חבר פורום הנהלת תאגידי המים, תאגידי מים וביוב

	יהודה סיסו
	–
	מנכ"ל תאגיד מעיינות העמקים ויו"ר פורום מנכ"לי תאגידי המים, תאגידי מים וביוב

	משה ארז
	–
	יו"ר לשעבר של תאגיד מי הוד השרון וסגן ראש העיר לשעבר, פורום תאגידי המים, תאגידי מים וביוב

	אלעד נצר
	–
	ראש תחום אנרגיה ותשתיות, התאחדות התעשיינים

	איתי בוימן
	–
	סגן מנהלת אגף כלכלה ומיסים, איגוד לשכות המסחר

	מירה סלומון
	–
	עו"ד, מנהלת מח' משפט, מרכז השלטון המקומי

	איימן קשקוש
	–
	מנכ"ל עיריית קלאנסואה, מרכז השלטון המקומי

	שלום בן משה
	–
	ראש עיריית ראש העין, נציגי רשויות מקומיות ומועצות אזוריות

	מאיר מדר
	–
	עוזר ראש עיריית ראש העין, נציגי רשויות מקומיות ומועצות אזוריות

	והיב חביש
	–
	ראש המועצה המקומית ירכא, נציגי רשויות מקומיות ומועצות אזוריות

	מעדא חצבני
	–
	ראש מועצת ינוח-ג'ת, נציגי רשויות מקומיות ומועצות אזוריות

	בהגאת עאמר
	–
	פקיעין, חבר המטה, מטה המאבק נגד תאגידי המים

	אמיר עטאללה
	–
	ירכא, חבר המטה, מטה המאבק נגד תאגידי המים

	טליה דוד
	–
	עו"ד, לשכת עורכי-הדין 


	משה בר
	–
	תנו יד לחירש ונכים למען נכים

	אבנר עורקבי
	–
	יו"ר אהב"ה

	דורון יהודה
	–
	ארגון נכי הפוליו וארגון איל"א, פורום ארגוני הנכים

	ששון עוזר
	–
	ארגון איל"א, חבר הנהלת פורום ארגוני הנכים

	יגאל מסיקה
	–
	פורום ארגוני הנכים

	אליהו יצחק
	–
	פעיל חברתי

	סמדר אונה
	–
	מוזמן/ת


<ייעוץ משפטי: >
איתי עצמון
<מנהלת הוועדה:>
לאה ורון
<רישום פרלמנטרי:>
אירית שלהבת
<הצעת חוק תאגידי מים וביוב (תיקון – צמצום מספר תאגידי המים והביוב), התשע"ז-2016,  פ/3523/20>
<היו"ר דוד ביטן:>
אני מתכבד לפתוח את ישיבת הוועדה המשותפת לוועדת הכלכלה ולוועדת הפנים והגנת הסביבה לדיון בהצעת חוק תאגידי מים וביוב, התשע"ח-2017, שהיא פיצול מהצעת חוק תאגידי מים וביוב (תיקון – צמצום מספר תאגידי המים והביוב), התשע"ז-2016.

סיימנו את הדיון הציבורי בנושא תאגידי המים והודעתי שגם חברי הכנסת וגם היועצים המשפטיים, גם משרד האוצר, גם רשות המים וגם ראשי הרשויות, נערוך ישיבות כדי "לסגור" את העניין הזה ולקבל החלטות מה אנחנו רוצים לעשות בנושא תאגידי המים – ביטולם, צמצומם וכיוצא בזה. בינתיים יש לנו בעיה מסוימת עם העניין הזה, כי לא נספיק בתוך שבועיים–שלושה לסיים את העניין, זה ייקח לנו לדעתי בין חודש לחודשיים לפחות כי כולם אנשים עסוקים. לכן נצטרך לפצל סעיף אחד מהצעת החוק.
<איתי עצמון:>
אגיד במשפט על מה מדובר. כרגע חוק תאגידי מים וביוב קובע אבני דרך לתאגוד ולאחר מכן לתאגוד אזורי. תאריך היעד הראשון הוא 30 בדצמבר 2017, כלומר בסוף החודש הזה. ככל שהחוק לא ישתנה, כפי שאמרתי גם בישיבה הקודמת, בעצם מתחיל התהליך להתגלגל לפי החוק, לפי רפורמה שנחקקה עוד בשנת 2013, לקראת תאגוד אזורי. 
מה שכרגע מונח על שולחן הוועדה לפי הנחייתו של יושב-ראש הוועדה הוא הצעה לדחות את המועדים הרלוונטיים בחוק לתהליך הזה של תאגוד ותאגוד אזורי, כרגע כתוב כאן בנוסח: ב-6 חודשים, או ככל שיוצע מועד אחר אנחנו נתאים את הנוסח כמובן. 
<היו"ר דוד ביטן:>
מכיוון שאני לא רוצה להתחיל עכשיו את כל הסיפור, לא אתן זכות דיבור לגבי השאלה האם צריך תאגידים או לא צריך תאגידים ומה המצב, לא נתחיל את הכול מאפס. נקרא את הצעת הפיצול. אם יש למישהו התייחסות לגבי ההצעה עצמה, בבקשה, אבל אין עכשיו דיון על הכול. רק על העניין הטכני הזה של דחיית מועד כדי שתוך זמן קצר נוכל להביא את הצעת החוק באופן מסודר. נכון שהשר אלי כהן ביקש ממני להעביר את הצעת החוק הזאת כפי שהיא בקריאה הראשונה. לדעתי לא נכון לעשות כך כי אין הבדל כמעט בין הצעת החוק הזאת לחוק התאגוד, במקום 13 תאגידים כמדומני יהיו 15 תאגידים, זה לא נותן שום דבר. אנחנו עורכים דיון כללי על הכול ובסופו של דבר נקבל החלטות ונקבע אותן בהצעת החוק ונעביר את זה בקריאה הראשונה, וגם בקריאה השנייה והשלישית בסוף כי הרבה שינויים לא יהיו. בבקשה. 
<איתי עצמון:>
אני מבקש לפני כן לציין, מבחינת התהליך, לפי תקנון הכנסת כרגע הוועדה מתבקשת להחליט על פיצול מהצעת החוק הממוזגת, הצעת החוק שמיזגה שתי הצעות חוק פרטיות, של הסעיפים שנוגעים למועדים, לתקן אותם כפי שאקרא בעוד רגע. גם אישור הפיצול וגם אישור הצעת החוק הנובעת מן הפיצול כפופים כמובן לאישור מליאת הכנסת, מכיוון שלפי סעיף 79(ב) לתקנון הכנסת הפיצול טעון אישור של מליאת הכנסת.
<היו"ר דוד ביטן:>
בוודאי. אם נקבל החלטה היום נביא את זה לדיון במליאת הכנסת ביום שני. 

<איציק שמולי (המחנה הציוני):>
יש לי שאלת הבהרה. אנחנו קובעים מועד חלופי בהצעת החוק? מה אנחנו עושים עם התאריכים?

<איתי עצמון:>
למעשה יש מספר מועדים רלוונטיים לתהליך של חובת תאגוד ולאחר מכן חובת תאגוד אזורי. ההצעה היא לדחות את אותם מועדים. יש כמה וכמה סעיפים שבהם מופיעים התאריכים האלה. אסביר כאשר נגיע להקראה. כרגע מדובר על פיצול סעיפים 1(1) ו-(3), 6(3) ו-10 להצעת החוק. את הסעיפים האלה הוועדה תחליט לפצל ואנחנו נתקן אותם כפי שאציג עוד מעט כאשר נקרא את הנוסח. 

<חמד עמאר (ישראל ביתנו):>
אני חושב ש-6 חודשים זה המון זמן. 

<היו"ר דוד ביטן:>
אסביר לך היכן נעוצה הבעיה. כאשר אנחנו נסיים את חקיקת החוק, תמיד אנחנו יכולים לבטל את החוק הזה שבו אנחנו מאריכים את המועדים. מכיוון שמדובר בבחירות מוניציפליות באוקטובר 2018 ואנחנו לא יודעים מה יהיה עד אז, לפיכך ניתן עד סוף 2018, אבל אם נגיע להסכמה לגבי הצעת החוק, באופן אוטומטי "נסגור" את התאריכים. 

<סאלח סעד (המחנה הציוני):>
המטרה היא לדחות את התחולה של החוק.
<היו"ר דוד ביטן:>
של החוק הקיים, לא של הצעת החוק הזאת. יש חוק קיים, שבדצמבר מחייב אותנו להקים 13 תאגידי מים.
<איתי עצמון:>
קודם כול, בכלל בעניין חובת תאגוד, ליישר קו.
<היו"ר דוד ביטן:>
יוצא דבר מצחיק, שאם נמשיך את הדיון פה, לא רק לא נצמצם את מספר התאגידים אלא גם נוסיף עליהם. ברור שלא לזה התכוונו. אנחנו רוצים או לצמצם את מספר התאגידים או לבטל אותם. נדבר על זה כי יש לזה המון השלכות. 
מעבר לזה, ביקשתי ממשרד האוצר ומרשות המים להביא לי הצעה שתחזיר את אמון הציבור, שהיום לא קיים, ונערוך על זה דיונים. למשל יש היום חובות גדולים מאוד לתאגידים, לא אגיד אפילו את סכום החובות.
<סאלח סעד (המחנה הציוני):>
יהיה לך קשה למצוא אזרח אחד שמרוצה. 

<היו"ר דוד ביטן:>
היום אף אחד לא מרוצה. זה הבעיה שלהם, שהם הגיעו למצב הזה. לפעמים מנהלים את העסק בקשיחות, שוכחים שיש צרכן בדרך. 
בסופו של עניין, כשאנחנו נביא הצעה, תאמין לי שהיא תהיה טובה, אבל אנחנו כרגע לא נדון בזה, זה לא העניין, דנו בזה שעות רבות. 

<לאה פדידה (המחנה הציוני):>
נותנים לנו עוד חצי שנה לחשוב איך אנחנו מבטלים את התאגידים?
<היו"ר דוד ביטן:>
לא, לדעתי נסיים את העניין בתוך חודשיים–שלושה, אבל צריך לשבת ולדון. לא נקבל החלטה בלחץ זמן.
<חמד עמאר (ישראל ביתנו):>
אני מבין שברגע שנקבל החלטות על הצעת החוק אז גם המועדים שנקבעים כאן יתבטלו.
<איתי עצמון:>
אפשר לשנות אותם.

<היו"ר דוד ביטן:>
נשנה אותם מייד. כפי שעכשיו מחוקקים, אפשר לחוקק גם בעוד חודש. 

<סאלח סעד (המחנה הציוני):>
אם אתה מבטיח, אתה מקיים. אתה אומר שזה יהיה בעוד חודשיים. 
<היו"ר דוד ביטן:>
חודשיים–שלושה. אנחנו צריכים לשבת בישיבה מסודרת כדי שנוכל לגמור את העניין, לדון בהשלכות, לדון בבעיות. יש ניירות על כל דבר. אחרי שנגמור את הכול נקבל החלטות. אבל תמיד זה יהיה לטובת האזרח, אין לכם מה לדאוג בעניין הזה. 
<לאה ורון:>
חברת הכנסת לאה פדידה תצביע במקום חבר הכנסת איתן כבל, חבר הכנסת סאלח סעד יצביע במקום חברת הכנסת רויטל סויד. 
<היו"ר דוד ביטן:>
זה לא ועדה משותפת?

<היו"ר דוד ביטן:>
אם חבר ועדה לא נמצא, חבר כנסת אחר מסיעתו יכול להצביע. לאה ורון אוהבת להגיד מראש מי רשאי להצביע. היא בין היחידות שעושה את זה. כל הכבוד. 

<לאה ורון:>
במקרה דנן יש פה שלושה חברי כנסת מאותה סיעה ורק שניים מהם יצביעו. 

<היו"ר דוד ביטן:>
לאה ורון עושה את זה, וזה דבר נכון לעשות, שכל אחד יידע איפה הוא עומד. 

<שר הכלכלה והתעשייה אלי כהן:>
אדוני היושב-ראש, חבריי חברי הכנסת, ראשי הרשויות, קודם כול אני מברך אותך על קיום הדיון והובלת הנושא הזה. אין לי ספק שביכולתך למנוע את הבזבוז הזה. יש קונצנזוס ציבורי רחב בעניין סגירת תאגידי המים. הצעת החוק שהובלנו בזמנו, חבר הכנסת שמולי ואני וגם "הכל כלול" שהיו שותפים מרכזיים במהלך הזה, הוכיחה שיהיה חיסכון של יותר מ-500 מיליון שקל בשנה כתוצאה מביטול התאגוד, באמצעות דבר אחד: יצירת משק כספי סגור. לכן חשובה ההחלטה שאתה מביא היום, אדוני היושב-ראש, בנושא ביטול התאגוד למשך פרק זמן מסוים- - 

<היו"ר דוד ביטן:>
ביטול הצורך להתאגד בנוסף למצב הקיים, שזה לא הגיוני. 
<שר הכלכלה והתעשייה אלי כהן:>
- -מעבר  למצב הקיים היום, כאשר בתוך 3 חודשים מהיום נוכל להביא את הצעת החוק הזאת לקריאה שנייה ושלישית. 

<היו"ר דוד ביטן:>
לקריאה הראשונה. 

<שר הכלכלה והתעשייה אלי כהן:>
לא, חשוב שעוד במושב הזה, עד חודש מרץ נביא את זה לקריאה שנייה ושלישית.
<היו"ר דוד ביטן:>
קודם כול בואו נגמור את הדיונים לקראת הקריאה הראשונה. למען האמת, אלי כהן לוחץ עליי לסיים עם זה. 
<שר הכלכלה והתעשייה אלי כהן:>
500 מיליון שקל זה לא בכדִי. תודה רבה. 
<היו"ר דוד ביטן:>
מכיוון שאתה שר הכלכלה ויודע מה החיסכון- - -
<שר הכלכלה והתעשייה אלי כהן:>
500 מיליון שקל זה הרבה כסף, זה נראוּת ציבורית. 
<לאה פדידה (המחנה הציוני):>
עוד לא ראיתי שר שכאשר הממשלה תומכת הוא בא לוועדה ואומר את דעתו. זו הפעם הראשונה. 

<היו"ר דוד ביטן:>
מותר לשר לבוא ולהביע עמדה. 

<סאלח סעד (המחנה הציוני):>
הוא שר כלכלה מצוין.
<היו"ר דוד ביטן:>
הוא חבר שלי. מה, נראה לך שהכול הוא פוליטיקה? עוד לפני שהוא הפך להיות חבר כנסת ולפני שהפך להיות שר.

<שר הכלכלה והתעשייה אלי כהן:>
גם דוד ביטן הוא חבר טוב. 

<היו"ר דוד ביטן:>
קודם כול אומר לי היועץ המשפטי של הוועדה שצריך להצביע על הצורך לפצל. מי בעד הפיצול? ירים את ידו. מי נגד? מי נמנע?

הצבעה

בעד – רוב
ההצעה לפצל את סעיפים 1(1) ו-(3), 6(3) ו-10 מהצעת  חוק תאגידי מים וביוב (תיקון – צמצום מספר תאגידי המים והביוב), התשע"ז-2016 נתקבלה. 
<היו"ר דוד ביטן:>
הצעת הפיצול  נתקבלה. 
<איתי עצמון:>
ההצבעה הייתה על פיצול סעיפים 1(1) ו-(3), 6(3) ו-10 להצעת החוק. 

כעת אגיד אילו תיקונים ייכללו בהצעת החוק המפוצלת, הצעת החוק שתובא לקריאה הראשונה, ככל שמליאת הכנסת תאשר את החלטת הפיצול. 

	"תיקון סעיף 2
	1.
	בחוק תאגידי מים וביוב, התשס"א–2001 (להלן – החוק העיקרי), בסעיף 2 –

	
	
	(1)
בהגדרה "המועד הקובע" –"


אלה המועדים שרלוונטיים  לחובת התאגוד האזורי. אתקן כבר את התאריך לפי המועד שביקש היושב-ראש. 

	
	
	
	"(א)
בפסקה (1), במקום "י"ז בסיוון התשע"ח (31 במאי 2018)" יבוא  "... (31 במאי 2019)";"


כל המועדים הרלוונטיים נדחים בשנה.
	
	
	
	"(ב)
בפסקה (2), במקום "י"ח בסיוון התשע"ח (1 ביוני 2018)" יבוא  "... (1 ביוני 2019)";


	
	
	
	(ג)       בפסקה (3), במקום "י"ב בטבת התשע"ח (30 בדצמבר 2017) – כ"ז באייר התשע"ט (1 ביוני 2019)" יבוא "... (30 בדצמבר 2018) – ... (1 ביוני 2020)";"


גם כאן הדחייה תהיה בשנה. 

המועדים הקבועים היום, אקרא מתוך החוק העיקרי: "לגבי חברה שהוקמה על ידי רשות מקומית מיום כ"ט בשבט התשע"ד (30 בינואר 2014) עד ליום י"ב בטבת התשע"ח (30 בדצמבר 2017)" – לגבי חברה כזאת המועד הקובע הוא 1 ביוני 2019. אנחנו גם משנים את המועד שקבוע לסוף החודש הנוכחי, כלומר במקום "30 בדצמבר 2017" יבוא "30 בדצמבר 2018", והמועד הקובע יהיה 1 ביוני 2020.
	
	
	"(2)
בהגדרה "רשות מקומית בלא חברה", במקום "י"ב בטבת התשע"ח (30 בדצמבר 2017)" יבוא "... (30 בדצמבר 2018)"."


אלה התיקונים בסעיף ההגדרות. זה לגבי רשות מקומית שאין לה היום תאגיד מים וביוב, שלא עמדה בחובת התאגוד. 

<היו"ר דוד ביטן:>
תקבע "30 בינואר 2019". הרי באוקטובר יש בחירות לראשות העירייה. 

<סאלח סעד (המחנה הציוני):>
מה עם רשויות מקומיות שהחרב מונחת להן עכשיו מעל הצוואר?

<היו"ר דוד ביטן:>
הכול נדחה. אין חובת תאגוד. 

<איציק שמולי (המחנה הציוני):>
אני רוצה להגיד משהו. זה עלה גם בישיבה הקודמת. יש פעולה גם של משרד הפנים – אני לא יודע מה עמדת רשות המים בנוגע לדבר הזה – כאשר יוצאים מכתבים של סחיטה ואיומים מכיוון משרד הפנים. אני יודע מה אני אומר, חבר הכנסת ביטן.
<היו"ר דוד ביטן:>
רגע, תן לנו לקרוא הכול קודם. אאפשר לך להתייחס בהמשך. 

<איתי עצמון:>
הדחייה תהיה בשנה. אדוני היושב-ראש, כל שינוי גורר שינויים בכל המועדים.
<היו"ר דוד ביטן:>
בסדר.

<איתי עצמון:>
	"תיקון סעיף 6א
	2.
	בסעיף 6א(ב) לחוק העיקרי, במקום "י"ב בטבת התשע"ח (30 בדצמבר 2017)" יבוא "... (30 בדצמבר 2018)"."


זה הסעיף שמחייב רשויות מקומיות להקים תאגיד מים וביוב לפי הוראה של הרשות הממשלתית למים וביוב. זה מה שנקרא "חובת התאגוד". חובת התאגוד הזאת נדחית בשנה.
<חנה פרנקל:>
וגם יש פטור לרשות מקומית היום בחוק. לא נגענו בזה. 
<איתי עצמון:>
סעיף הפטור נותר בעינו. 
	"תיקון סעיף 6ז
	3.
	בסעיף 6ז(ב) לחוק העיקרי, במקום "י"ג בטבת התשע"ח (31 בדצמבר 2017)" יבוא "... (31 בדצמבר 2018)", במקום "ט"ו בשבט התשע"ח (31 בינואר 2018)" יבוא "... (31 בדצמבר 2018)", ובמקום "כ"ה בשבט התשע"ט (31 בינואר 2019)" יבוא "... (31 בינואר 2020)"."


כאן אנחנו צריכים לשנות את כל התאריכים לשנה.
הסעיף הזה מדבר על שלבי ההקמה של תאגידים אזוריים. יש מספר שלבי הקמה שקבועים ממש במועדים ספציפיים בחוק וגם אותם צריך לדחות. 
נעבור לסעיף 4, שמתקן את החוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014). מכיוון שהנוסח שמונח כרגע על שולחן הוועדה חסר, הוא לא לחלוטין מדויק מכיוון שלא קיבלתי לפני הפצת הנוסח את ההתייחסות ממשרדי הממשלה, נצטרך לשנות כאן את התיקון המוצע. אסביר על מה מדובר. מדובר על פטור שנותנת רשות המים לתאגידים, פטור מחובת תאגוד אזורי, אם הם עומדים בפרמטרים פיננסיים מסוימים. גם כאן נצטרך לעשות את כל התיקונים המתחייבים. אני לא רוצה כרגע להגיד אותם.

<היו"ר דוד ביטן:>
זה לגבי התאגוד האזורי. מה לגבי העניין, שמנסים לחייב עיריות להתאגד עכשיו, לא בתאגוד אזורי?
<איציק שמולי (המחנה הציוני):>
לא רק לחייב אלא במכתבי סחיטה ואיומים. לא מעבירים להן תקציבים. 
<היו"ר דוד ביטן:>
תרשום בהצעת החוק שלפנינו שאף רשות מקומית שלא מאוגדת בתאגיד מים רגיל, לא אזורי, לא תהיה מחויבת להתאגד. עדיין אין חוק. אני רוצה להבין, זה רק תאגוד אזורי או גם מקומי?
<איתי עצמון:>
גם מקומי. 

<היו"ר דוד ביטן:>
אם כך, אז אין בעיה. 

<חמד עמאר (ישראל ביתנו):>
אקרא לך מכתב שקיבלתי כעת. ראש המועצה המקומית דליית אל כרמל קיבל עכשיו מכתב: "לא תקבל את המענק המותנה אם לא תיכנס לתאגיד". אנחנו צריכים להתייחס לזה. 

<איציק שמולי (המחנה הציוני):>
במקביל להארכת המועדים חייב לצאת מכתב שלך, אדוני היושב-ראש, ושל כל חברי הוועדה למשרד הפנים ולמנכ"ל משרד הפנים, שמכתבים כאלה לא יישלחו. 
<חמד עמאר (ישראל ביתנו):>
הנה המכתב לפניי. ניסן כהן ממשרד הפנים שלח לו מכתב: "אתה לא מקבל מענק מותנה אם לא תיכנס לתאגיד". 

<היו"ר דוד ביטן:>
אין בעיה, אני בעד, תהיה הנחיה.

<חמד עמאר (ישראל ביתנו):>
שתהיה הנחיה וייצא מכתב למשרד הפנים בנושא הזה. 
<היו"ר דוד ביטן:>
אנחנו הרי רוצים לבטל את תאגידי המים. אתם אמרתם לנו: רבותי, טעות לעשות את זה, תשבו אתנו. אמרנו לכם: בסדר, מוכנים לשבת אתכם, לראות מה ההשלכות, לראות איך מטפלים, איך מגיעים להסדר. אבל מצד שני, אתם לא יכולים לנקוט פעולות. ברור שמשרד הפנים לא יכול, אחרת נקבל החלטה שאין תאגידי מים ונלך כולנו הביתה. 
<חנה פרנקל:>
מנהל רשות המים והביוב יושב פה. ככל שזה נוגע לרשות המים- - -
<היו"ר דוד ביטן:>
לא, מבחינת משרד הפנים. 

<חמד עמאר (ישראל ביתנו):>
אנחנו מדברים על משרד הפנים. משרד הפנים מתנה מענק בהצטרפות לתאגיד. 
<חנה פרנקל:>
זה עניין של מדיניות. 
<היו"ר דוד ביטן:>
ברור לכם העניין הזה או לא?
<יוסי בנישתי:>
לא ברור. 
<חמד עמאר (ישראל ביתנו):>
אנחנו דוחים מועדים בשנה וקובעים שהרשויות המקומיות לא חייבות להתאגד עכשיו. אנחנו מחוקקים את החוק מחדש.
<יוסי בנישתי:>
דחיית המועדים היא לא דבר חדש. דחו מועדים גם בעבר, בשנים קודמות. אין משהו חדש כאן. הנושא של דליית אל כרמל הוא נושא תקציבי בכלל. 

<איציק שמולי (המחנה הציוני):>
שאלתי אותך בישיבה הקודמת ולא קיבלתי תשובה, מאין אתם לוקחים סמכות בחוק לעצור תקציבי סיוע לרווחה, לקשישים, לחינוך. מאין? אין לך סמכות כזו בחוק בכלל, אין לך. 

<יוסי בנישתי:>
הסמכות היא דרך תוכניות הבראה. דליית אל כרמל יוצרת גירעון של יותר מ-10 מיליון שקלים בשנה במשק המים. היום אין חלופה, החוק לא מאפשר שום חלופה אחרת. 
<חמד עמאר (ישראל ביתנו):>
מענק מותנה בכך שהרשות המקומית תיכנס לתאגיד? הוא לא יקבל מענק מותנה? איך הוא ייצא מכל החובות כאשר אתה מגביל את המענק המותנה ואת כל התקציב שלו בכך שהוא ייכנס לתאגיד מים?
<היו"ר דוד ביטן:>
יש לנו הצעה. הרי הם פועלים מכוח סעיף 6א, שאנחנו לא מבטלים אותו. אפשר לבטל אותו וזהו. סעיף 6א קובע: "רשות מקומית לא תפעיל בעצמה את שירותי המים והביוב שבתחומה החל בתום שש שנים מיום תחילתו של חוק זה, אלא באמצעות חברה." נבטל את הסעיף הזה. 
<חנה פרנקל:>
לכאורה אם אתה מבטל את החובה זה משליך גם על התאגידים הקיימים.
<היו"ר דוד ביטן:>
אנחנו נבטל כרגע את הסעיף ומישהו יבקש רביזיה. תנו לי תשובה.

<לאה ורון:>
אין מקום לרביזיה כי לא הצבעת על הסעיף.

<היו"ר דוד ביטן:>
אנחנו נצביע. 

<חנה פרנקל:>
הדברים הרבה יותר פשוטים. זה מדיניות. 

<היו"ר דוד ביטן:>
אני רוצה שייתנו לי תשובה, שהם לא ישתמשו בסמכות שלהם. זה הכול. אם לא, אעשה את מה שאני רוצה. עכשיו נצביע על ביטול הסעיף ואז נקרא לרביזיה, שאם הם יסכימו אז לא אבטל את הסעיף.

<נאוה אושר:>
אני מן הלשכה המשפטית במשרד הפנים. אדוני, בפתח דבריך אמרת שאנחנו לא מנהלים עכשיו דיון מהותי ועקרוני בעניין הזה. ברגע שאומרים שמבטלים את הסעיף הזה, שהוא סעיף עקרוני ומהותי, אז אנחנו גם מחויבים לנהל דיון בעניין. 
<היו"ר דוד ביטן:>
אז תעזבו את הרשויות המקומיות עד שנקבל החלטה. 

<איציק שמולי (המחנה הציוני):>
אתם מכתיבים מדיניות בשטח. בדיון הקודם ישבו פה חברי כנסת מכל המפלגות. 

<נאוה אושר:>
אנחנו בוודאי לא יכולים להתחייב בשם המנכ"ל. כמובן אנחנו יכולים להעביר את המסר.
<איציק שמולי (המחנה הציוני):>
המנכ"ל בינתיים לא בא לפה, המנכ"ל בינתיים לא מסתכל בכלל לכיוון של הוועדה, הוועדה לא מעניינת אותו, חברי הכנסת לא מעניינים אותו.
<נאוה אושר:>
רק אשלים את דבריי. מאחר והדיון נועד, כפי שנאמר כאן, להארכת מועדים, אנחנו מבקשים שהוא באמת יצטמצם לזה. לעניין שאר הדברים, אנחנו נעביר אותם למעלה והם ייבדקו. 
<איציק שמולי (המחנה הציוני):>
ממש ממש לא. המנכ"ל עושה את מה שהוא רוצה, המנכ"ל "מצפצף" על הוועדה ועל הכנסת. 

<חנה פרנקל:>
סליחה, יש פה בעיית מדיניות. היא אקסוגנית לחוק. החוק קיים 10 שנים. זה מדיניות של משרד, איך הוא מפעיל. זה לא כתוב בחוק. 
<איציק שמולי (המחנה הציוני):>
את יכולה לעצור את משרד הפנים? אני לא מצליח לעצור את משרד הפנים, הוא עושה את מה שהוא רוצה. 
<מירה סלומון:>
אנחנו לא מסכימים עם מה- - -

<איציק שמולי (המחנה הציוני):>
אנחנו לא מצליחים. הדרך היא לשנות את החוק. הזמנו את מנכ"ל משרד הפנים, הוא אפילו לא בא לפה. 

<חנה פרנקל:>
כאשר מבקשים לתקן את החוק, לבטל את חובת התאגוד, כל התאגידים, כל המצב הקיים, כל הרפורמה עומדת בסימן שאלה. 

<סאלח סעד (המחנה הציוני):>
סליחה, אנחנו נמצאים כאן בשביל זה. זו המטרה שלנו. בינתיים משרד הפנים עושה את מה שהוא רוצה, שולח מכתבי התרעה, לא מעביר מים נקיים, לא מעביר כספים לראשי מועצות מקומיות. מה זה צריך להיות? שהמנכ"ל יבוא לפה לתת דין וחשבון. הם לא יעשו את מה שהם רוצים נגד ראשי המועצות המקומיות. ראשי המועצות לא יהיו כלי בידי משרד הפנים, עם כל הכבוד למשרד הפנים. 
<לאה ורון:>
עו"ד פרנקל צודקת, זה מדיניות של משרד. זה מעוגן בחוק?

<מירה סלומון:>
זה מעוגן בחוק אחר. לפי החוק רשות מקומית אמורה להיות מתואגדת, אין לי דרך אחרת להיעתר. 

<היו"ר דוד ביטן:>
אולי לא נבטל את הסעיף אלא נשנה את המועדים. 

<חנה פרנקל:>
אני מבקשת מאוד לא לעשות שום תיקון חפוז. 
<איציק שמולי (המחנה הציוני):>
זה בשיקול דעת מוחלט. 
<חמד עמאר (ישראל ביתנו):>
כאשר מדברים עם משרד הפנים, הם אומרים: "אנחנו מחליטים". מנכ"ל משרד הפנים לא שומע לוועדה בכלל. לכן נלך על קביעת מועד.
<היו"ר דוד ביטן:>
יש הצעה של היועץ המשפטי של הוועדה. נשנה את התאריך של חובת התאגוד לסוף שנת 2018, ואם תביאו לנו התחייבות עד לדיון בקריאה השנייה והשלישית נחזיר את הסעיף להיות כפי שהיה. 
<סאלח סעד (המחנה הציוני):>
שתירשם התחייבות בפרוטוקול.
<חמד עמאר (ישראל ביתנו):>
שלא יפגעו במענקי איזון ולא בשום דבר אחר. 

<חנה פרנקל:>
ובלבד שישתמע באופן ברור שזה מוּחל על רשויות מקומיות שטרם התאגדו ולא חוזר לחובה המקורית.

<היו"ר דוד ביטן:>
לעניין רשויות מקומיות שלא התאגדו. נוסיף את הדבר הזה. 

<חנה פרנקל:>
נכון למועד הקובע.
<איתי עצמון:>
לא, המועד הקובע הוא המועד של התאגוד האזורי. 

<חנה פרנקל:>
בכוונה אני אומרת: נכון להיום. 

<איתי עצמון:>
אז אני לא מבין. מה התיקון?
אני קורא את סעיף 6א(א) לחוק: "רשות מקומית לא תפעיל בעצמה את שירותי המים והביוב שבתחומה החל בתום שש שנים מיום תחילתו של חוק זה, אלא באמצעות חברה." בזה מדובר על החוק המקורי שנחקק ב-2001. דהיינו, המועד הקובע לעניין חובת התאגוד שכתוב כאן הוא בעצם יולי 2007. לאחר מכן משנוכחה הממשלה שהמון רשויות מקומיות לא קיימו את חובת התאגוד נקבע סעיף נוסף, שקבע שככל שרשות מקומית לא הפעילה את שירותי המים והביוב שלה באמצעות תאגיד עד 31 ביולי 2013 תהיה חובה על מועצת רשות המים להורות לה להקים חברה עד תאריך מסוים. התאריך הזה נדחה ונדחה כבר 4 פעמים. זה המצב המשפטי. אבל למעשה החוק בנוי כמעט טלאי על טלאי.
<היו"ר דוד ביטן:>
אנחנו רוצים שהתאריך הזה ישתנה, שלא תהיה חובה, ואז לא יוכלו לנצל את זה. 
<מירה סלומון:>
בהמשך לדבריה של היועצת המשפטית של רשות המים, אני אומרת שבסעיף 6א(א) צריך לקבוע שרשות מקומית שעד למועד פרסום- - -
<לאה ורון:>
זה מה שעו"ד עצמון אמר. לא זה? אז תגידי את מה שאת חושבת. 
<מירה סלומון:>
רשות מקומית שלא התאגדה עד למועד הפרסום של החוק החדש, של החוק שעכשיו עמלים עליו, לא תחול עליה החובה להתאגד עד המועד הקובע. באותו סעיף 6א(א).

<היו"ר דוד ביטן:>
הוספנו: רק אלה שלא התאגדו. ננסח את זה אחר כך. לעורכי-דין אין פה איזו פריבילגיה לדבר בלי הפסקה. יש לך משהו שאת רוצה להוסיף לנו? 

<חנה פרנקל:>
הייתי מציעה במקום זה, מכיוון שאי אפשר להבין את המשמעויות, איך זה משליך על כל החוק---
<היו"ר דוד ביטן:>
אמרתי: לא עכשיו. תדונו על זה. אמרנו עכשיו בצורה מפורשת. אנחנו נתקן את החוק באופן כזה שרשויות שלא התאגדו עד עכשיו לא תהיה עליהן חובת תאגוד עד סוף שנת 2018. למה? כדי שנוכל לעשות את מה שאנחנו רוצים. תדונו על זה ותעשו מה שאתם רוצים. כך יהיה לקראת הקריאה הראשונה. 
<חנה פרנקל:>
צריך להגיד שלא תוטל עליהן שום סנקציה. 

<היו"ר דוד ביטן:>
תמצאו פתרון. 

מי בעד? ירים את ידו. מי נגד? מי נמנע?

הצבעה

בעד – רוב
הצעת חוק תאגידי מים וביוב (תיקון – צמצום מספר תאגידי המים והביוב), התשע"ז-2016 המפוצלת, עם התיקונים שהוכנסו בה ושינוסחו בהמשך, נתקבלה. 
<היו"ר דוד ביטן:>
הצעת החוק נתקבלה ותועבר למליאה לקריאה הראשונה. תדונו על הניסוחים. 

<לאה ורון:>
להצעת ה חוק אין עלות לתקציב המדינה, כך הודיע נציג משרד האוצר. 

<היו"ר דוד ביטן:>
תודה רבה. הישיבה נעולה. 
<הישיבה ננעלה בשעה 19:45.>

